หุ้นร่วงเฉียด10จุด
ตลาดหุ้นไทยเช้าวันนี้ยังเคลื่อนไหวในแดนลบ ล่าสุด ดัชนีลงมาบริเวณ 977 จุด ร่วงหนัก 9 จุดเศษ
28 ม.ค. 2554

ตลาดหุ้นไทยเช้าวันนี้ยังเคลื่อนไหวในแดนลบ ล่าสุด ดัชนีลงมาบริเวณ 977 จุด ร่วงหนัก 9 จุดเศษ 
ตลาดหุ้นไทยเช้าวันนี้เคลื่อนไหวในแดนลบเช่นเดียวกับตลาดในภูมิภาคเอเชียส่วนใหญ่ โดยมีแรงขายหุ้นขนาดใหญ่ นำโดยบริษัทปตท.(PTT) ติดลบ5 บาทซื้อขายบริเวณ 339 บาท รวมถึงหุ้นพลังงานตัวอื่นๆ และหุ้นธนาคารพาณิชย์ ส่งผลให้ดัชนีลงมาบริเวณ 977 จุด ร่วงหนัก 9 จุดเศษ 
อย่างไรก็ตาม มีแรงซื้อหุ้นสื่อสาร ที่รอข่าวดีเรื่องทีโอทีจะเปิดประมูลโครงข่าย 3G เช้านี้  มูลค่า 17,440 ล้านบาทด้วยวิธี E-auction โดยนักวิเคราะห์บล.ฟินันเซียไซรัส เปิดเผยว่า กลุ่มที่มีสิทธิประมูลคือ SAMART, SAMTEL, LOXLEY, AIT ทำให้เกิดการเก็งกำไรราคาหุ้นกลุ่มนี้ในเช้านี้ ซึ่งจะเป็นโอกาสในการขายสำหรับผู้ที่เล่นเก็งกำไรกับข่าวนี้ เพราะหากประมูลไม่ได้ ราคาหุ้นถือว่าเต็มมูลค่าทุกตัวยกเว้น AIT (เป้าหมาย 52 บาท) แต่หากประมูลได้ แต่ละตัวจะมี โอกาสปรับตัวขึ้น 15-20% จึงแนะนำขายอยู่ดีหลังข่าวออก แล้วรอสะสมบริษัทที่ชนะประมูลเมื่อราคาปรับลงอีกครั้งหนึ่ง ล่าสุด LOXLEY  อยู่ที่ 2.84บาท บวก 0.22 บาท
นอกจากนี้ ยังมีการเข้าซื้อหุ้นในบริษัทที่มีกำไรออกมาดีมาก เช่น บริษัททุนภัทร(PHATRA)ขึ้นไปอยู่ที่ 30.50 บาท  บวก1.25บาทหลังมีกำไรสุทธิ 1,031.53 ล้านบาท เพิ่มขึ้น 605.64 ล้านบาทในปี2553 หรือคิดเป็น 142.21% จากปี 2552 ที่มีกำไรสุทธิ 425.89 ล้านบาท 
ขณะที่หุ้นพลังงานที่อ่อนตัวลง ส่วนหนึ่งเนื่องจากราคาวิ่งขึ้นมาแรง2วันติดต่อกันและวันนี้ ราคาน้ำมันในตลาดโลกไม่เป็นใจ ดิ่งลง1.69 เหรียญสหรัฐต่อบาร์เรลหรือ 1.94% ปิดที่85.64 เหรียญสหรัฐต่อบาร์เรล